recursal/SuperWikiNEXT-32B huggingface dataset:
**Josef Plaseller** (22. helmikuuta 1812 Brixen – 23. huhtikuuta 1877 Innsbruck) oli itävaltalainen lääkäri ja pikakirjoittaja.

Plaseller opiskeli lääketiedettä Wienissä, Prahassa, Padovassa ja Paviassa. Hän toimi lääkärinä Rattenbergissä, Weißenbachissa, Imstissä sekä Innsbruckissa, jossa hän oli vuodesta 1857 sairaalan johtajana.

Plaseller toimi vuodesta 1861 kuolemaansa saakka Tirolin pikakirjoitusyhdistyksen johtajana, ja hän vaikutti merkittävästi pikakirjoituksen leviämiseen Tirolissa. Hän laati Gabelsbergerin pikakirjoitusjärjestelmästä latinankielisen version, joka julkaistiin vuonna 1868 (*Compendium stenographiae latinae*). Se oli tarkoitettu käytettäväksi Vatikaanin kirkolliskokouksessa, mutta sitä ei kuitenkaan otettu siellä käyttöön.

Lähteet
-------

1. 1 2 3  Plaseller, Josef *Österreichisches Biographisches Lexikon 1815–1950*. Viitattu 19.7.2010.
2. 1 2  Johnen, Christian: *Plaseller, Josef*. Teoksessa *Allgemeine Deutsche Biographie, osa 53*, s. 73–74. Leipzig: Duncker & Humblot, 1907.  Artikkelin verkkoversio (saksaksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Tšekki

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Franck Eddy Signorino** (s. 19. syyskuuta 1981 Nogent-sur-Marne, Ranska) on ranskalainen jalkapalloilija, pelipaikaltaan vasen laitapuolustaja. Hän edustaa Ranskan pääsarjassa pelaavaa Stade de Reimsiä.

Seurajoukkueura
---------------

Signorino aloitti ammattilaisuransa Metzissä kaudella 2001–2002. Hän debytoi Ranskan korkeimmalla sarjatasolla Division 1:ssä 22. joulukuuta 2001 ottelussa Montpellier’ta vastaan ja vakiinnutti kauden aikana paikkansa joukkueen avauskokoonpanossa. Seuraavaksi kaudeksi joukkue putosi toiselle sarjatasolle, josta se nousi kuitenkin yhden kauden jälkeen takaisin ylös. Vuonna 2005 Signorino siirtyi Nantesiin, jota hän edusti kahden kauden ajan. Hän ylsi joukkueen kanssa Ranskan cupin välieriin kaudella 2005–2006.

Nantesin pudottua Ligue 2:hön Signorino siirtyi 1,5 miljoonan euron kaupassa espanjalaiseen Getafeen, jonka kanssa hän teki neljävuotisen sopimuksen. Madridilaisseurassa loukkaantumiset sekä kilpailu peliajasta ensin Lucas Lichtin ja myöhemmin Manén kanssa rajoittivat hänen esiintymisensä Espanjan korkeimmalla sarjatasolla Primera Divisiónissa viiteen otteluun kaudella 2007–2008. Samalla kaudella hän pelasi myös muutamia otteluita UEFA-cupissa, jossa Getafe ylsi puolivälieriin, ja Espanjan cupissa Copa del Reyssä, jossa Getafe ylsi toista kertaa peräkkäin loppuotteluun.

Kauden 2009–2010 jälkimmäisen puoliskon Signorino vietti lainalla Segunda Divisiónin Cartagenassa. Elokuussa 2010 hän ja Getafe purkivat sopimuksensa. Saman vuoden joulukuussa hän teki vapaana pelaajana kauden 2010–2011 ulottuneen sopimuksen belgialaisen Charleroin kanssa.

Maajoukkueura
-------------

Signorino kuului Ranskan alle 20- ja 21-vuotiaiden maajoukkueisiin.

Lähteet
-------

1. ↑  La fiche de Franck Signorino Ligue de Football Professionnel. Viitattu 21.7.2010. (ranskaksi)
2. ↑  Coupe de France Fédération Française de Football. Viitattu 21.7.2010. (ranskaksi)[vanhentunut linkki]
3. ↑  Signorino signs Getafe deal  1.8.2007. UEFA. Viitattu 21.7.2010. (englanniksi)
4. ↑  Profile of Signorino BDFutbol. Viitattu 21.7.2010. (englanniksi)
5. ↑  Franck Signorino UEFA. Viitattu 21.7.2010. (englanniksi)
6. ↑  Campeón de la Copa del Rey 2008 Marca. Viitattu 21.7.2010. (espanjaksi)
7. ↑  Martínez: "Que Signorino venga al Cartagena le honra"  21.1.10. Marca. Viitattu 21.7.2010. (espanjaksi)
8. ↑  ignorino deja de ser azulón  31.8.2010. Getafe CF. Viitattu 1.9.2010. (espanjaksi)[vanhentunut linkki]
9. ↑  Franck Signorino a signé !  10.12.2010. Sporting de Charleroi.  Arkistoitu 7.3.2016. Viitattu 4.1.2011. (ranskaksi)
10. ↑  Les moins de 20 ans pour l’Egypte Fédération Française de Football.  Arkistoitu 9.6.2002. Viitattu 21.7.2010. (ranskaksi)
11. ↑  Liste des joueurs retenus !  13.8.2002. Fédération Française de Football.  Arkistoitu 26.8.2012. Viitattu 21.7.2010. (ranskaksi)
**Tuomo Tapio Herrala** (s. 4. helmikuuta 1941 Pihlajavesi) on suomalainen eläköitynyt yritysjohtaja ja osuustoimintaliikkeen vaikuttaja, joka on saanut kauppaneuvoksen arvonimen.

Herralan vanhemmat olivat toimitusjohtaja Niilo Herrala ja Saima Muurinen. Hän avioitui 1964 kirjastovirkailija Pirkko Utin kanssa. Herrala valmistui merkantiksi Helsingin Kauppiaitten Kauppaoppilaitoksen kauppakoulusta 1960 ja merkonomiksi kauppaopistosta 1962. SOK:n liikkeenjohdollisen kenttäkoulutuksen hän suoritti 1963–1965 ja jatkokoulutuksen 1977–1978. Herrala oli Kustavin Osuuskaupan lähetti, liikeapulainen ja somistaja 1954–1960, Parkanon Osuuskaupan varastomies 1961 ja harjoittelija Osuuskauppa Suomenselässä Haapajärvellä 1963–1964 ja SOK:n Kokkolan konttorissa 1964–1965.

Keski-Pohjanmaan Osuuskaupan myymälätarkastaja Kokkolassa Herrala oli 1965–1967 ja henkilöstöpäällikkö 1968–1972, Osuuskauppa Yhtymän markkinointijohtaja Lappeenrannassa 1972–1976, Kuopion Osuuskaupan markkinointijohtaja 1976–1981 ja Osuuskauppa Yhtymän, vuodesta 1984 Etelä-Karjalan Osuuskauppa, toimitusjohtaja 1981–2000. Hän oli myös useiden muiden SOK:laisen osuustoimintaliikkeen omistamien yhtiöiden toimitusjohtaja ja hallituksen jäsen ja hänellä oli työuransa aikana asiantuntija- ja luottamustehtäviä. Kauppaneuvoksen arvonimen Herrala sai 1993.

Lähteet
-------

1. 1 2 3  Talka, Anu: Kauppaneuvos Tuomo Herrala (1941–). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 29.9.2023.
2. ↑  Arvonimet. Uusia neuvoksia. *Helsingin Sanomat*, 30.6.1993, s. A4.
Oliver Lodge
**Oliver Joseph Lodge** (12. kesäkuuta 1851 – 22. elokuuta 1940) oli englantilainen fyysikko. Lodge tutki monia fysiikan ongelmia, mutta hän on tunnettu erityisesti langattoman viestinnän tutkimuksistaan.

Lodge syntyi Penkhullissa, Staffordshiren maakunnassa. Hän opiskeli Lontoon yliopistossa, josta valmistui vuonna 1877, jatkaakseen fysiikan laitoksen professorina samaisessa laitoksessa. Vuosina 1881–1890 hän opetti myös Liverpoolin yliopistossa. 1900–1919 hän toimi Birminghamin yliopiston johtajana. Hän sai ritarin arvonimen vuonna 1902 saavutuksistaan langattoman viestinnän tutkimuksessa.

Fysiikan tutkimus
-----------------

Lodge oli kiinnostunut Maxwellin sähkömagneettiseen säteilyyn liittyvistä teorioista. Hän tunsi Hertzin henkilökohtaisesti ja seurasi hänen kokeitaan. Lodge aloitti sähkömagneettisen säteilyn tutkimuksensa 1888, jolloin hän tutki lankaa pitkin etenevää jännitettä, joka synnytti parijohdon kipinäväliin kipinöitä. 1889 Lodge havaitsi, että kahden metallipallon väliin syntyi vetovoimaa, jos lähistöllä tapahtui sähköpurkaus. Periaate oli sama, kuin Branlyn kokeissa metallijauheen kanssa. Havainnon pohjalta sekä Branly että Lodge kehittivät laitetta, jolla voisi havainnoida sähkömagneettista säteilyä. Lodge antoi laitteelle nimen kohereeri ja se oli seuraavat viisitoista vuotta perustana kaikille radiokokeiluille.

Vuonna 1894 Lodge piti Oxfordissa luentoja Hertzin kokeista. Esityksessään hän siirsi morsen aakkosilla kirjoitetun sanoman radioteitse toiseen rakennukseen. Tämä oli tiettävästi ensimmäinen kerta, kun radiolla siirrettiin käytännöllistä informaatiota.

Lodge oli myös kiinnostunut kuolemanjälkeisestä elämästä. Hän kirjoitti lukuisia kirjoja aiheesta, fysiikkaan liittyvien teosten ohella.

Suomennettuja teoksia
---------------------

* Raymond eli haastelua haudan takaa (1922)
* Ihmisen eloonjääminen : tutkielma ihmisen tunnistamattomista kyvyistä (1920)

Lähteet
-------

1. ↑  britannica.com: Oliver Joseph Lodge
2. ↑  Lindell, Ismo: *Sähkön pitkä historia*, s. 197–198, 392–393. "FitzGerald ja Lodge", "Lodge". Helsinki: Otatieto, 2009. ISBN 978-951-672-358-0.

Aiheesta muualla
----------------

* Kuvia tai muita tiedostoja aiheesta **Oliver Lodge** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Chile
* Espanja
* Ranska
* BnF data
* Argentiina
* Katalonia
* Saksa
* Italia
* Israel
* Yhdysvallat
* Japani
* Tšekki
* Australia
* Kreikka
* Korea
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii
* zbMATH

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
Mihail Tjurin

**Mihail Vladislavovitš Tjurin** (ven. Михаил Владиславович Тюрин, s. 2. maaliskuuta 1960, Kolomna) on venäläinen kosmonautti.

Tjurin valmistui lentokoneinsinööriksi Moskovan ilmailuinstituutista vuonna 1984. Hän työskenteli Energija-avaruusteknologiayhtiössä, kunnes hänet valittiin vuonna 1993 kosmonauttikoulutukseen. Hän osallistui ISS-aseman kolmanteen miehistöön: meno STS-105-lennolla 17. joulukuuta 2001ja paluu STS-108-lennolla. Hän lensi Sojuz TMA-9-lennolla avaruusasemalle syyskuussa 2006 uudestaan.

Hän on naimisissa Tatjana Anatoljevna Tjurinan kanssa. Perhe asuu Koroljovissa, Moskovan lähellä. Perheessä on vuonna 1982 syntynyt tytär Aleksandra.

Tjurin on toinen golfpalloa avaruudessa lyönyt ihminen (ensimmäinen oli Alan Shepard). Samalla se oli maailman pisin golflyönti. Tämä tapahtui osana kanadalaisen golf-yrityksen Element 21:n mainoskampanjaa Tjurinin 22. marraskuuta 2006 suorittamalla avaruuskävelyllä.

Lähteet
-------

1. ↑
2. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mihail Tjurin**.
* NASAn kirjoittama elämäkerta (englanniksi)
* Mihail Tjurin spacefacts.de-sivustolla (englanniksi)
**RBL Posse** eli *Ruthless by Law Posse* oli yhdysvaltalainen gangsta rap -yhtye, joka perustettiin San Franciscon Hunters Pointissa vuonna 1991.

Historia
--------

Yhtyeen perustivat Black C (Christopher Matthews) ja Mr. Cee (Kyle Church). Heidän ensimmäinen omakustannealbuminsa "Don't Give Me No Bammer" julkaistiin In-a-Minute Recordsin kautta ja se pääsi Billboard-lehden Hot Rap Singles -listan sijalle 16. Yhtyeen kaksi seuraavaa albumia "A Lesson to Be Learned" ja "Ruthless by Law" nousivat korkeille sijoille Billboardin Top R&B/Hip-Hop Albums -listalla sekä jälkimmäinen Billboardin Top 200 -listalle sijalle 199.

Atlantic Recordsin alaisuudessa toiminut Big Beat -levy-yhtiö solmi yhtyeen kanssa levytyssopimuksen, mutta ennen albumin valmistumista Mr. Cee murhattiin ampumalla yhdeksän kertaa kotinsa lähellä uudenvuodenpäivänä 1996 ja siitä alkoi useita ihmisuhreja vaatinut kostoiskujen sarja alueella.

1997 julkaistulla "An Eye for an Eye" albumilla Mr. Ceen poissaoloa paikattiin nimekkäillä artisteilla kuten esimerkiksi 2Pacille, Spice-1:lle ja E-40:lle taustoja tuottanut Rick Rock ja räppäri MC Eiht. Albumi saavutti 14. sijan Billboardin Top R&B/Hip-Hop Albums -listalla.

2000 julkaistun "Bootlegs & Bay Shit: The Resume" albumin jälkeen Hitman sai luodin jalkaansa ampumavälikohtauksessa.

Vuoden 2001 "Hostile Takeover" jäi yhtyeen viimeiseksi julkaisuksi Hitmanin kuoltua tultuaan ammutuksi autoonsa ajaessaan San Fransiscon Hunters Pointissa vuonna 2003.

Black C on jatkanut levyttämistä omalla nimellään.

Julkaisut
---------

* A Lesson to Be Learned (1992)
* Ruthless by Law (1994)
* An Eye for an Eye (1997)
* Bootlegs & Bay Shit: The Resume (2000)
* Hostile Takeover (2001)

### Muut julkaisut

* Hitman - Solo Creep (1995)
* RBL Posse Presents N.O.H. Mafia - Niggaz on High (1996)
* Hitman - H2O Volume One (1999)
* Black C & 11/5|TayDaTay - Prime Factorz (2000)
* RBL Posse Presents Prime Minister - No Compromise (2002)
* RBL Posse Presents Military Minded - Ghetto Vietnam (2002)
* RBL Posse Presents The Rightway Malitia - Malitia Muzik (2003)
* RBL Posse Presents Young Thugg - Thugg Livin (2003)
* Black C - Last Man Standing (2003)
* Black C - The City of Gods (2007)
* Black C - 70's Baby (2010)
* Black C - Still Ruthless (2012)

Lähteet
-------

1. ↑  Susan Sward: The Killing Streets: A Cycle of Vengeance *SFgate.com*.  16.12.2001. Viitattu 25.7.2010. (englanniksi)
2. ↑  Jaxon Van Derbeken: Escalating violence between S.F. gangs *SFgate.com*.  2.5.2001. Viitattu 25.7.2010. (englanniksi)
3. ↑  Man found fatally shot in car in Bayview district *SFgate.com*.  3.2.2003. Viitattu 25.7.2010. (englanniksi)

Aiheesta muualla
----------------

* RBL Possen kotisivut (englanniksi)
* RBL Posse Allmusic-sivustolla (englanniksi)
**Viktor Vasiljevitš Gorbatko** (ven. Виктор Васильевич Горбатко; 3. joulukuuta 1934 Ventsy-Zarja Krasnodarin luona, Venäjän neuvostotasavalta – 17. toukokuuta 2017 Moskova) oli neuvostoliittolainen kosmonautti.

Elämäkerta
----------

Hän kävi keskikoulun ja astui asepalvelukseen. Vuodet 1952–1956 hän oli sotilaslentokoulutuksessa. Sen jälkeen hän palveli Neuvostoliiton ilmavoimissa opiskellen eteenpäin.

### Vostok ja Voshod

Maaliskuussa 1960 Gorbatko ja 19 muuta sotilaslentäjää valittiin Neuvostoliiton ensimmäiseen kosmonauttiryhmään. Hän ei kuitenkaan päätyneet ensimmäisten kuuden joukkoon, jotka lensivät ensimmäisinä. Näissä missioissa hän toimi lennonjohdossa ja kuului varamiehistöihin, muttei lentänyt avaruuteen.

### Sojuz

Sojuz 7:n miehistö. Gorbatko oikealla.
Syksyllä 1965 Gorbatko valikoitui Sojuz-lentäjien joukkoon saaden koulutusta kaavailtua Kuu-lentoa varten. Elokuussa 1967 hänellä havaittiin sydänongelmia, mutta ne ilmeisesti eivät olleet fyysistä alkuperää.

Gorbatko lensi seuraavat lennot

* Sojuz 7 (1969)
* Sojuz 24 (1977)
* Sojuz 37/Sojuz 36 (1980)

Hän vietti kaikkiaan 31 vuorokautta avaruudessa. 15. joulukuuta 1968 Gorbatko sai diplomin Zukovskin testilentäjäkoulusta.

### Saljut ja Interkosmos

7. helmikuuta 1977 Gorbatko lensi Sojuz 24 -aluksella Saljut 5-avaruusasemalle 18 päivän lennon.

2. heinäkuuta 1980 hän lensi Sojuz 37 -avaruusaluksella Saljut 6-avaruusasemalle.

### Muuta

Hän erosi palveluksesta 28. elokuuta 1982 ryhtyen urheilukomitean johtajaksi. Myöhemmin hän toimi professorina Ilmavoimien akatemiassa, Moskovassa.

Gorbatko oli naimisissa ja perheessä oli kaksi tytärtä.

Lähteet
-------

1. ↑  Napejeva, Darja & Okrest, Dmitri: Умер космонавт Виктор Горбатко *RBC*.  17.5.2017. Viitattu 17.5.2017. (venäjäksi)

Aiheesta muualla
----------------

* Kuvia tai muita tiedostoja aiheesta **Viktor Gorbatko** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |
Paul Oakenfold
**Paul Mark Oakenfold** (s. 30. elokuuta 1963 Englanti) on levytuottaja ja trance DJ. Oleskellessaan vuonna 1987 useita kuukausia ystäviensä kanssa Ibizalla he mieltyivät siellä soineeseen klubimusiikkiin. Oakenfoldin kenties tunnetuin kappale on "Ready Steady Go".

Kärsittyään itse lapsena lukihäiriöstä Oakenfold on ryhtynyt avustamaan lapsia joilla on lukihäiriö.

Hän on toiminut poptähti Madonnan lämmittelijänä Madonnan Sticky & Sweet Tour -kiertueella vuonna 2009.

Elämäkerta
----------

Oakenfold syntyi Lontoossa vuonna 1963 ja aloitti miksaamisen 16 vuotiaana. Hän lyöttäytyi yhteen Trevor Fungin kanssa ja soitti soulia kellaribaarissa. Hän työskenteli New Yorkissa Arista Recordsille 1970-luvun lopulla ja tutustui diskomusiikkiin. 1980-luvun alussa hän toimi Englannissa klubien promoottorina. 1980-luvun puolivälissä hän tutustui house-musiikkiin ja 1980-luvun lopulla hän tutustui Ibizan lomakohteeseen. 1990-luvun alussa hän toimi tuottajana Steve Osbornen kanssa ja kaksikko oli ehdolla parhaimmiksi tuottajiksi vuosina 1990-1993.

Diskografia
-----------

* *Journeys By DJ Volume 5: Journey Through The Spectrum*  (1994)
* *A Voyage Into Trance*  (1995)
* *Perfecto Fluoro*  (1996)
* *Global Underground 002*  (1997)
* *Tranceport*  (1998)
* *Global Underground 007*  (1998)
* *Essential Millennium with Pete Tong & Fatboy Slim*  (1999)
* *Resident: Two Years of Oakenfold at Cream*  (1999)
* *Perfecto Presents: Travelling*  (2000)
* *Perfecto Presents: Another World*  (2000)
* *Swordfish: The Album*  (2001)
* *Perfecto Presents: Ibiza*  (2001)
* *Bunkka*  (2002)
* *Perfecto Presents: Great Wall*  (2003)
* *Creamfields*  (2004)
* *Perfecto Presents...The Club*  (2005)
* *A Lively Mind*  (2006)

Lähteet
-------

1. ↑  Paul Oakenfold Biography by John Bush *allmusic.com*. Viitattu 27.4.2023. (englanniksi)

Aiheesta muualla
----------------

* Kotisivu
* Paul Oakenfold Discogsissa.  (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Tšekki
* Puola

 |
|  |
| Taiteenala | 
* Grammy Awards
* MusicBrainz

 |

 |
Puu-Juukaa kesällä 2007.
**Puu-Juuka** on Juuan kirkonkylän vanha keskusta Juuan kunnassa Pohjois-Karjalassa. Se sijaitsee Juuanjoen ja valtatie 6:n sekä Juankoskentien välisessä kolmiossa. Puu-Juuan miljöö on arvokas kulttuurihistoriallinen kohde ja Suomessa melko harvinainen säilynyt esimerkki entisaikain kirkonkylien rakennusperinteestä. Vanhimmat alueen rakennukset ovat 1800-luvun lopulta ja 1900-luvun alusta. Osa taloista on asuintaloja, osa asuinliiketaloja ja julkisia rakennuksia. Rakennuksista löytyy mielenkiintoisia yksityiskohtia: frontoneita sekä koristeellisia ikkunanpuitteita ja räystäskonsoleja. Puu-Juuassa on 26 yksittäistä arvokasta, suojeltavaa rakennuskohdetta eri vuosikymmeniltä.

Myllymuseo
----------

Myllymuseo sijaitsee Juuanjoen varressa, Herralankoskella. Myllytoimintaa Herralankoskella on ollut ainakin 1870-luvulta 1950-luvulle. Museon rakennuksia ovat mylly, myllärin tupa, aitta ja sauna sekä 193 metriä pitkä uittoränni, joka on ollut käytössä 1950-luvulle saakka. Juuka-Seura perusti museon 1970-luvulla.

Historia
--------

Juuan kirkonkylän kohdalla oli asutusta jo 1500-luvulla. 1800-luvun loppupuolella kylä alkoi kasvaa maantien varteen ja sinne tuli kauppaliikkeitä.

Kirja Puu-Juuasta
-----------------

Ensimmäinen Puu-Juuasta tehty kirja, *Puu-Juuan raitilta*, ilmestyi vuonna 2005. Tekijä on juukalainen toimittaja Matti Puoskari.

Katso myös
----------

* Puu-Nurmes

Lähteet
-------

Juuan kunta elinkeinotoimi: *Kävelykierros Puu-Juua*ssa.
Juan Almeida
**Juan Almeida Bosque** (17. helmikuuta 1927–11. syyskuuta 2009) oli kuubalainen poliitikko ja vallankumouksen veteraani. Hän kuului kommunistisen puolueen ylimpään johtoon hoitaen uransa varrella useita tehtäviä hallinnossa ja asevoimissa.

Nuoruus
-------

Juan Almeida syntyi Havannan köyhälistökaupunginosaan 17. helmikuuta 1927. Jo hyvin nuorena hän työskenteli rakennuksilla. Ihonväriltään mustana hän koki syrjintää, mutta pääsi lukemaan lakia yliopistoon, jossa tutustui Fidel Castroon.

Ennen vallankumousta
--------------------

Juan Almeida oli mukana Castron johtamassa hyökkäyksessä Fulgencio Batistan hallintoa vastaan Moncadan parakeilla Santiago de Cubassa 26. heinäkuuta 1953. Epäonnistuneen iskun jälkeen hänet vangittiin Isla de Pinosille yhdessä muiden vallankumouksellisten kanssa. Yleisen armahduksen jälkeen vuonna 1955 Almeida siirtyi maanpakoon Meksikoon. Hän oli yksi Granma-jahdin eloonjääneistä kapinallisista, jotka nousivat maihin Kuubassa joulukuussa 1956 joutuen hallituksen joukkojen väijytykseen. Almeidan taistelussa lausumasta huudahduksesta "kukaan ei luovuta täällä" tuli myöhemmin yksi vallankumouksen lentävistä lauseista. Sierra Maestran vuoristossa Almeida yleni vallankumousarmeijan majuriksi ('comandante') 1958.

Vallankumouksen jälkeen
-----------------------

Vallankumouksen jälkeen Almeida nousi puolueen keskuskomiteaan ja politbyroohon, sekä Kuuban asevoimien esikuntaan. Hän jätti edustustehtävät vuonna 2003 terveydellisistä syistä. Poliittisen uransa jälkeen hän keskittyi kirjoittamiseen ja säveltämiseen. Kuollessaan 11. syyskuuta 2009 Almeida oli yksi kolmesta elossaolevasta vallankumouksen johtajan arvonimellä palkitusta henkilöstä.

Lähteet
-------

1. 1 2 3  Telegraph: Obituary - Juan Almeida Bosque (18.9.2009) Viitattu 1.8.2010

Aiheesta muualla
----------------

* New York Times: muistokirjoitus (12.9.2009) (englanniksi)
* The Sunday Times: Juan Almeida Bosque (23.9.2009) (englanniksi)
* The Independent: muistokirjoitus (24.9.2009) (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* SNAC
* IdRef

 |

 |
**Peter Larsson** (s. 9. huhtikuuta 1968 Södertälje, Ruotsi) on ruotsalainen jääkiekkovalmentaja ja entinen ammattilaisjääkiekkoilija, joka pelasi hyökkääjän paikalla. Hän voitti pelaajaurallaan kertaalleen Ruotsin-mestaruuden ja lisäksi hän oli SM-liigan eniten pisteitä tehnyt pelaaja 1997–1998.

Ura
---

### Pelaajaura

Larsson pelasi ensimmäisen Ruotsin pääsarjan pelinsä kaudella 1984–1985, jolloin hän oli yhdessä ottelussa Södertäljen kokoonpanossa. Seuraavien kausien aikana hän vakiinnutti paikkansa Södertäljessä. Kaudella 1988–1989 Larsson rikkoi ensimmäisen kerran urallaan 20 maalin rajan. Kesällä 1989 hänet varattiin NHL:ään. Varaajana oli New Jersey Devils. 

Kaudeksi 1990–1991 Larsson siirtyi Brynäsiin, jossa hän pelasi kuusi kautta. Kaudella 1991–1992 Larsson teki uudeksi piste-ennätyksekseen 17+21=38. Kaudella 1993–1994 Brynäs voitti Ruotsin mestaruuden  ja Larsson oli joukkueen paras pistemies. Hänen saldonsa 40 ottelussa oli 12+24=36. 

Larsson siirtyi Suomeen ja JyP HT:hen kaudeksi 1996–1997. SM-liigassa Larsson teki heti ensimmäisellä kaudellaan hyvät tehot 13+35=48.  Yhden JyP HT -kauden jälkeen Larsson siirtyi Ilvekseen kahdeksi kaudeksi. Ilveksessä Larsson muodosti Raimo Helmisen kanssa vaarallisen kaksikon ja teki molempina kausinaan yli 50 pistettä. Kaudella 1997–1998 Ilves voitti hopeaa ja Larsson liigan pistepörssin ja syöttötilaston. Hänet valittiin myös kertaalleen kuukauden pelaajaksi ja kauden päätteeksi liigan tähdistökentälliseen. 

Ilveksestä Larsson siirtyi kahdeksi kaudeksi Saksan DEL-liigaan, jossa hän pelasi Augsburger Panther - ja München Barons -joukkueissa. Augsburgissa hän teki 72 pistettä 56 ottelussa ja voitti 51 syöttöpisteellään liigan syöttötilaston.  Kaudeksi 2001–2002 Larsson palasi kasvattajaseuraajansa Södertäljeen, jossa hän pelasi uransa viimeiset kolme kautta. Paluukaudellaan Larsson oli Södertäljen paras ja koko liigan viidenneksi paras pistemies. Hän pelasi myös Elitserienin tähdistöottelussa. Peter Larsson päätti uransa kauteen 2003–2004.

### Valmennusura

Larsson aloitti valmennusuransa Södertäljen 20-vuotiaiden joukkueen päävalmentajana kaudella 2008–2009. Kaudeksi 2009–2010 hän nousi Södertäljen edustusjoukkueeseen Peter Popovicin apuvalmentajaksi. Kun Södertälje seuraavan kauden päätteeksi putosi alemmalle sarjatasolle sekä Popovic että Larsson saivat potkut.

Perhe
-----

Peter Larssonin isä Curt on entinen ruotsalainen jääkiekkomaalivahti ja poika Sebastian jääkiekkoilija.

Lähteet
-------

1. 1 2 3 4  Peter Larsson *eliteprospects.com*. Viitattu 4. maaliskuuta 2008. (englanniksi)
2. ↑  Brynäs 1994 Player Statistics *eliteprospects.com*. Viitattu 4. maaliskuuta 2008. (englanniksi)
3. 1 2  Peter Larsson – player profile and career stats *eurohockey.net*. Viitattu 4. maaliskuuta 2008. (englanniksi)
4. ↑  Elitserien 2001–2002 Player Statistics *eliteprospects.com*. Viitattu 4. maaliskuuta 2008. (englanniksi)
5. ↑  Peter Popovic tar över Södertälje *Aftonbladet*. Viitattu 26. huhtikuuta 2009. (ruotsiksi)


|  |  |  |
| --- | --- | --- |
| Edeltäjä:**Petri Varis** | **Veli-Pekka Ketola -palkinnon voittaja**1998 | Seuraaja:**Jan Čaloun** |
George Perkins Marsh
**George Perkins Marsh** (15. maaliskuuta 1801, Woodstock, Vermont – 23. heinäkuuta 1882, Vallombrosa, Italia) oli yhdysvaltalainen poliitikko, lakimies ja filologi, jota pidetään toisinaan myös ensimmäisenä luonnonsuojelijana, koska hän keksi nykyaikaisen luonnonsuojelun käsitteen. Marshilla oli laaja kieltentuntemus, mutta hän tiesi paljon myös muista aloista. Hänen erityinen kiinnostuksenkohteensa oli islannin kieli.

Marshin teos *Man and Nature* (1864) oli eräs varhaisimpia ekologisia kannanottoja. Teoksessa Marsh yhdisti metsäkadon aavikoitumiseen ja kritisoi ihmisen aiheuttamia tuhoja luonnossa.

Vuosina 1843–1849 Marsh edusti Whig-puoluetta Yhdysvaltain edustajainhuoneessa. Myöhemmin hän toimi erilaisissa Yhdysvaltain diplomaattitehtävissä Turkissa vuosina 1849–1853, Kreikassa 1852 ja viimeiseksi Italiassa vuodesta 1861 aina kuolemaansa 1882 saakka.

Marshin isä oli Charles Marsh, joka oli myös mukana politiikassa.

Teoksia
-------

* A Compendious Grammar of the Old Northern or Icelandic Language (1838)
* The Camel, his Organization, Habits, and Uses, with Reference to his Introduction into the United States (1856)
* Lectures on the English Language (1860)
* The Origin and History of the English Language (1862; revised ed. 1885)
* Man and Nature (1864), uudistettu painos The Earth as Modified by Human Action (1874)

Lähteet
-------

1. ↑  Takala, Synnöve (toimi.): *Kaiken maailman keksinnöt 1992*, s. 92. Sanomaprint, 1991.
2. 1 2  Marsh, George Perkins, (1801 - 1882) *Biographical Directory of the United States Congress*. Viitattu 25.7.2019. (englanniksi)[vanhentunut linkki]
3. ↑

Aiheesta muualla
----------------

* The Encyclopedia of Earth: George Perkins Marsh (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
	+ 2
* BnF data
	+ 2
* Saksa
* Italia
* Israel
* Belgia
* Yhdysvallat
* Latvia
* Kreikka
* Korea
* Alankomaat
* Vatikaani

 |
|  |
| Taiteenala | 
* KulturNav

 |
|  |
| Henkilöt | 
* Deutsche Biographie
* Trove
* US Congress

 |
|  |
| Muut | 
* SNAC
	+ 2
* IdRef

 |

 |
Aqua-satelliitin instrumentit.
**Aqua** (EOS PM-1) on NASAn monikansallinen Maata kiertävä tieteellinen tutkimussatelliitti. Sen tehtävänä on tutkia sadetta, haihtumista ja veden kiertokulkua. Satelliitti laukaistiin Vandenbergin ilmavoimien tukikohdasta 4. toukokuuta 2002 Boeing Delta II -raketilla. Nimi Aqua tarkoittaa latinan kielellä vettä. Satelliitissa on kuusi veden tutkimuslaitetta.

Aqua-satelliitti on toinen merkittävä komponentti Maan maaperää, biosfääriä, meriä ja ilmakehää tutkivaa Earth Observing Systemiä (EOS). Sitä edelsi Terra-satelliitti (laukaistu 1999) ja seurasi Aura-satelliitti (laukaistu 2004). Aqua painaa 2 850 kg, lisäksi laukaisussa oli noin 230 kg polttoainetta. Kuljetusasennossa satelliitin koko oli 2,68 × 2,49 × 6,49 m, kiertoradalla aukilevitettynä 4,81 × 16,70 × 8,04 m.

Aqua on sääsatelliittien tapaan sijoitettu aurinkosynkroniselle radalle. Sen nouseva solmu (ekvaattorin ylitys pohjoiseen) tapahtuu (ylityksen sattuessa kohdalle) kullakin pituuspiirillä paikallista aikaa noin klo 13:30, ja vastaavasti laskeva solmu noin klo 01:30. Satelliitin radan korkeus on 705 km, inklinaatio 98 astetta ja periodi 99 minuuttia .

Lähteet
-------

1. 1 2   (Arkistoitu – Internet Archive) Viitattu 2014-07-20

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **EOS-Aqua**.
* Aquan Nasan kotisivu
* AMSR-E Data Users Handbook
*Tämä artikkeli kertoo biologian professorista. Kenneth "Kenny" Miller on myös skotlantilainen jalkapalloilija.*
Kenneth Miller
**Kenneth R. Miller** (*Ken Miller*) (s. 1948) on biologian professori Brown University:ssa.

Katolisuudestaan huolimatta Miller on tullut tunnetuksi älykkään suunnittelun kritisoijana. Miller esittää kirjassaan *Finding Darwin's God*, että Jumala ja evoluutio eivät ole toisensa poissulkevia.

Koulutus
--------

Miller väitteli filosofian tohtoriksi Coloradon yliopistossa vuonna 1974.

Miller ja älykäs suunnittelu
----------------------------

Miller oli todistajana oikeudessa *Selman v. Cobb County* -oikeudenkäynnissä, jossa "älykkään suunnittelun" kannattajat testasivat tarrakampanjan laillisuutta. Tarrakampanjan tarkoituksena oli laittaa biologian oppikirjaan tarra, jossa kerrottiin että "evoluutio on teoria, ei fakta". Miller, joka oli yhtenä kirjoittajana biologian oppikirjassa *Biology: The Living Science*, oli sitä mieltä että tarrakampanja ei "mennyt riittävän pitkälle", ja kehotti ihmisiä suhtautumaan kaikkeen tieteeseen avoimesti. Millerin mielestä tarra olisi ollut hyväksyttävissä muodossa "tiedettä, ei fakta".
Oikeuden päätös oli, että tarrat rikkoivat lakia. Päätös on tarkistettavana.

Miller oli myös asiantuntijatodistajana *Kitzmiller v. Dover Area School District* -oikeudenkäynnissä, jossa käsiteltiin "älykkään suunnittelun" suhdetta koulutusohjelmaan. Oikeudenkäynnissä Miller puhui muun muassa siitä, voiko palautumaton monimutkaisuus syntyä vähittäisin muutoksin, vai ovatko toiminnalliset välimuodot mahdottomia.

Kirjallisuutta
--------------

* Miller, K. R. (2000) *Finding Darwin's God: A Scientist's Search for Common Ground Between God and Evolution* ISBN 0-06-093049-7
* Miller, K. R. and Levine, J. (2002) *Biology: The Living Science*

Lähteet
-------

1. ↑  Remove stickers, open minds  22.1.2005. The New York Times Company. Viitattu 10.3.2008. (englanniksi)
2. ↑  Judge: Evolution stickers unconstitutional  14.1.2005. Cable News Network. Viitattu 10.3.2008. (englanniksi)
3. ↑  The Cobb County Anti-Evolution Disclaimer Case National Center for Science Education.  Arkistoitu 1.4.2008. Viitattu 10.3.2008. (englanniksi)
4. ↑  Ken Miller: Answering the Biochemical Argument from Design Ken Miller. Viitattu 10.3.2008. (englanniksi)
5. ↑  Ken Miller: The Flagellum Unspun Ken Miller. Viitattu 10.3.2008. (englanniksi)

Aiheesta muualla
----------------

* Kenneth Millerin oma sivu
* Film:Kenneth Miller luennoi Ohiossa
* Brown Universityn Kenneth Miller sivu
* "Teaching Evolution" -Debatti
* The 1997 Firing Line Creation-Evolution Debate (Arkistoitu – Internet Archive)
* Ken Miller on Paley in a Test Tube (Arkistoitu – Internet Archive)
* Ken Millerin *The Colbert Report*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Italia
* Israel
* Yhdysvallat
* Latvia
* Tšekki
* Korea
* Alankomaat

 |
|  |
| Muut | 
* SNAC
* IdRef

 |

 |
**George Taylor** on Teräsmies-lehdissä esiintynyt kuvitteellinen hahmo. Taylor toimii Metropolisin vanhimman sanomalehden Metropolis Daily Star:in päätoimittajana. Häntä pidetään myös toisen sarjakuvahahmon, Perry Whiten esikuvana. Hahmo esiintyi ensimmäisen kerran sarjakuvassa Action Comics #2 (Heinäkuu 1938) ja hänet loivat Jerry Siegel ja Joe Shuster. Hahmon nimi paljastettiin virallisesti Superman #2 numerossa vuonna 1939.

Sarjakuvien nk. *Kultaisella Kaudella* 1930- ja 40-luvuilla, Teräsmiehen alter ego Clark Kent työskenteli toimittajana Taylorin johtamassa Daily Starissa. Keväällä 1940 Taylorin toimittama sanomalehti muutti selittämättömällä tavalla nimensä Daily Planetiksi. Hän säilytti asemansa päätoimittajana saman vuoden marraskuuhun asti, jonka jälkeen uusi päätoimittaja Perry White otettiin käyttöön yhtäkkiä.

Vuoden 2011 New 52 -julkaisussa George Taylor esiteltiin uudelleen Action Comicsissa (vol. 2) #8 Daily Star -lehden kustantajana.

Vuoden 2020 piirroselokuvasovituksessa *Superman: Red Son* George Taylorin ääninäyttelijänä toimii Jim Ward.

Lähteet
-------

1. ↑  George Taylor (Superman Red Son) *Behind the Voice Actors*. Inyxception Enterprises, Inc. Viitattu 20.12.2020. (englanniksi)
**Tommy Ingebrigtsen** (s. 8. elokuuta 1977) on norjalainen entinen mäkihyppääjä.

Thunder Bayn kisoissa 1995 hän voitti suurmäen maailmanmestaruuden vasta 17 vuoden ikäisenä.

Mika Kojonkosken tultua Norjan mäkihyppyvalmentajaksi, lähti muiden norjalaishyppääjien tavoin myös Ingebrigtsenin ura uuteen nousuun. 2003 Val di Fiemmessä hän voitti MM-hopeaa normaalimäestä, pronssia joukkuemäestä ja sijoittui suurmäessä neljänneksi. Lentomäen MM-kisoissa Planicassa vuonna 2004 Ingebrigtsen voitti kultaa joukkuekilpailussa. Ingebrigtsen uusi lentomäen joukkuekullan vuonna 2006 Kulmissa. Samana vuonna hän oli mukana Norjan maajoukkueessa voittamassa Torinon olympialaisissa olympiapronssia joukkuemäessä. 

Ingebrigtsen ilmoitti lopettavansa mäkihyppyuransa 11. huhtikuuta 2007, ollessaan 29-vuotias. Päättyneellä kaudella hän ei kilpaillut yhdessäkään maailmancupkilpailussa. Uransa viimeisinä vuosina Ingebrigtsenillä oli vaikeuksia päästä mukaan Norjan mäkihyppymaajoukkueeseen, vaikka hän olikin voittamassa useita joukkuemaailmanmestaruuksia sekä -olympiamitalin.

Seuratasolla Ingebrigtsen edusti Byåsen IL:ää. Hänen isänsä on Norjassa tunnettu muusikko Dag Ingebrigtsen. Ingebrgtsenin henkilökohtainen pituusennätys on 231 metriä, jonka hän hyppäsi Planicassa 2005.

Lähteet
-------

1. ↑  Tommy Ingebrigtsen Kansainvälinen hiihtoliitto (FIS).  (englanniksi)
2. ↑  Tommy Ingebrigtsen lopettaa mäkihyppyuransa

Mäkihypyn suurmäen maailmanmestarit

|  |
| --- |
| 1962: Helmut Recknagel |
1964: Toralf Engan |
1966: Bjørn Wirkola |
1968: Vladimir Belousov |
1970: Gari Napalkov |
1972: Wojciech Fortuna |
1974: Hans-Georg Aschenbach |
1976: Karl Schnabl |
1978: Tapio Räisänen |
1980: Jouko Törmänen |
1982: Matti Nykänen |
1985: Per Bergerud |
1987: Andreas Felder |
1989: Jari Puikkonen |
1991: Franci Petek |
1993: Espen Bredesen |
1995: Tommy Ingebrigtsen |
1997: Masahiko Harada |
1999: Martin Schmitt |
2001: Martin Schmitt |
2003: Adam Małysz |
2005: Janne Ahonen |
2007: Simon Ammann |
2009: Andreas Küttel |
2011: Gregor Schlierenzauer |
2013: Kamil Stoch |
2015: Severin Freund |
2017: Stefan Kraft |
2019: Markus Eisenbichler |
2021: Stefan Kraft |
2023: Timi Zajc |
**Klockriketeatern** on Helsingissä toimiva ruotsinkielinen teatteri, joka perustettiin vuonna 1994.

Teatterin toiminnan alkusysäyksenä oli Kristin Olsonin vuonna 1991 ohjaama ja dramatisoima, ruotsalaisen nobelkirjailijan Harry Martinsonin romaaniin *Vägen till Klockrike* pohjautuva näytelmä. Teatteria ylläpitävä Klockriketeatern ry perustettiin 1994.

Teatteri on esittänyt muun muassa pohjoismaisten nykykirjailijoiden, kuten Halldór Laxnessin, Knut Hamsunin, Eyvind Johnsonin, Frans Emil Sillanpään ja Jon Fossen, teoksia ja myös esimerkiksi Pablo Nerudan ja Juan Ramón Jiménezin teoksia.

Vuonna 2019-2021 Klockriketeatern esitti suurimman produktionsa, Harry Martinsonn avaruuseepokseen perustuvan näyttämöllisen musiikkiteoksen *Aniara: Fragments of time and space* yhdessä yhdysvaltalaisen Grammy-palkitun kamarikuoron The Crossingin kanssa.

Klockriketeatern toimii nykyään kiertueteatterina, ilman omaa näyttämöä. Teatteri tekee paljon yhteistuotantoja muiden taiteilijoiden, ryhmien ja teattereiden kanssa, sekä Suomessa että kansainvälisesti.

Teatteri on erikoistunut monikielisen teatterin tekemiseen ja tuottamiseen.

Klockriketeaternin johtaja on Dan Henriksson (vuodesta 2005).

Lähteet
-------

* Klockriketeatern.
* Klockriketeatern har verkat i 20 år!
* Klockriketeatern hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Klockriketeatern (Q10546402)ohje |
| --- |
|  |
| esiintymä kohteesta | teatteri |
|  |
| valtio | Suomi |
|  |
| sijaitsee hallinnollisessa yksikössä | Helsinki |
|  |
| katuosoite | Skillnadsgatan 7, Helsingfors, Finland |
|  |
|  |

 |
Porlan kalanviljelylaitos
**Porla** on Lohjan kaupungin Myllylammen kaupunginosassa sijaitseva alue, jolla on biologi Hugo Laguksen perustama Porlan kalanviljelylaitos, joka oli aktiivisessa toiminnassa vuodesta 1916 vuoteen 1995, ja pienimuotoista kalan- ja ravunviljelyä on ollut senkin jälkeen. Kalanviljelylaitos perustettiin vesijättömaalle, joka muodostui kun Lohjanjärven vedenpintaa oli laskettu 1860-luvulla useita metrejä.

Historia
--------

Alueella alettiin 1916 raivata lammikkoja, joiden pohjana oli savinen ydin ja reunoina hiekkapenkereet. Lammikoista tehtiin suurikokoisia, jotta kalat oppisivat elämään luonnonoloisessa ympäristössä yksivuotiaiksi muualle istuttamista varten. Alun perin vedensaanti perustui lähteisiin, joiden ehtyessä vedensaantia täydennettiin järvivedellä. Ylimpänä olleen lammen lähellä oli ollut 1600-luvulla mylly. Lähteestä pulppusi minuutissa noin 100 litraa vettä, jonka lämpötila oli 10 celsiusastetta. Lammet pysyivät lähteiden vuoksi sulina talvellakin.

Hugo Lagus lunasti ranta-alueen itselleen ja alueelle muodostettiin 1923 Ab Porla Oy. 1925 Kokemäenjoen Lauttausyhtiöstä (myöhemmin Kokemäenjoen Uittoyhdistys) tuli suurin osakas ja vuodesta 1927 alkaen ainoa osakas. Omistaja vuokrasi 1949 laitoksen Porlan Kalataloussäätiölle, jota vuokrattiin 1978 saakka vuoden sopimuksilla tutkimuskalanviljelylaitokseksi. Lohjan kaupungin omistukseen Porla siirtyi 1981. Riista- ja kalatalouden tutkimuslaitos vuokrasi Porlaa 1978-1995, jonka jälkeen siellä on viljelty pienimuotoisesti kaloja ja rapuja.

Porlan lehto
------------

Porlan lehto on valtakunnalliseen lehtojensuojeluohjelmaan kuuluva lehtokorpialue, jonka pinta-ala on 1,1 hehtaaria. Se on jäännös Ojamon lähteiköstä. Uhanalaisia lajeja siellä ovat hajasara, lännenhernesara, lehtosinijuuri, mustakonnanmarja, lehtopalsami ja lehtotähtimö. Lisäksi alueella kasvavat purolitukka, kevätlinnunsilmä, suokeltto, lehtovirmajuuri sekä paikoin käenkaali, sinivuokko, kevätlinnunherne sekä vuohenputki. Keväisin alueella on runsaasti sinivuokkoja ja valkovuokkoja.

Lähteet
-------

1. ↑  Markku Kaukoranta & Teuvo Järvenpää: Porlan historia *Pro Porla*. Viitattu 8.4.2016.
2. 1 2 3  Porlan historiaa *Porla Järvikeskus*. Viitattu 8.4.2016.
3. ↑  Porlan luonto *Porla järvikeskus*. Viitattu 8.4.2016.

Kirjallisuutta
--------------

* Kaukoranta, M. & Järvenpää, T. Porla. Suomen kalanviljelyn ja limnologian kunniakasta historiaa. Kirkhakkinen N:o 1 (33). 2005. s. 20–24.
* Lagus, H. 1930. Porlan kalanviljelyslaitos 1916–1928. Kustannusyhtiö Otavan kirjapaino.100s.
* Lohjan rakennetun ympäristön inventointiluettelo. Lohjan kaupunkisuunnittelukeskus ja Lohjan museo 2007.
* Salonen, T. 1995. Porlan kalanviljelylaitos 1916–1995. Kirkhakkinen N:o 2 (15) 1995. s. 16–17
**U.S. News & World Report** on yhdysvaltalainen uutisaikakauslehti, jonka toimitus sijaitsee Yhdysvaltain pääkaupungissa Washingtonissa. Lehden omistajayhtiön (U.S. News & World Report, L.P.) pääkonttori sijaitsee Daily News Buildingissa New Yorkissa. U.S. News perustettiin vuonna 1933 ja vuonna 1945 perustettiin ulkomaanuutisiin keskittynyt lehti World Report. Lehdet yhdistyivät vuonna 1948. Sekä U.S. Newsin että World Reportin perustaja oli David Lawrence (1888–1973) ja lehden nykyinen omistaja on Mortimer Zuckerman, joka hankki lehden omistukseensa vuonna 1984. 

U.S. News & World Reportin pääkilpailijat ovat Time ja Newsweek. Lehteä julkaistiin pitkään viikoittain ja vuoden 2009 alusta kerran kuukaudessa. Lehden levikki laski voimakkaasti 2000-vuosikymmenen lopulla. Vuonna 2007 lehden levikki oli noin kaksi miljoonaa, vuonna 2008 noin 1,7 miljoonaa ja vuonna 2009 noin 1,3 miljoonaa. Vuoden 2010 lopulla uutisoitiin lehden säännöllisen julkaisun paperiversiona lopettamisesta vuodesta 2011 alkaen.

U.S. News & World Report on julkaissut vuodesta 1983 alkaen luetteloa Yhdysvaltain parhaista yliopistoista ja collegeista. Vuodesta 1990 lehti on julkaissut luetteloa myös Yhdysvaltain parhaista sairaaloista. Vaikka lehden viikoittainen ja myöhemmin myös kuukausittainen julkaisu on lopetettu, näitä luetteloja on kerrottu julkaistavan jatkossakin myös paperiversiona.

Lähteet
-------

1. ↑  Sass, Erik: Red Ink: 'U.S. News' Goes Monthly, Hearst and Rodale Cut Staff *MediaDailyNews*.  5.11.2008. MediaPost Communications.  Arkistoitu 2.7.2009. Viitattu 6.1.2011. (englanniksi)
2. ↑  2007 Average Total Paid & Verified Circulation for Top 100 ABC Magazines *magazine.org*. Viitattu 6.1.2011. (englanniksi)
3. 1 2  Greenslade, Roy: US news magazine gives up on print *guardian.co.uk*.  9.11.2010. Viitattu 6.1.2011. (englanniksi)

Aiheesta muualla
----------------

* U.S. News & World Reportin verkkosivut
**William Crathorn** (eli noin 1330) oli englantilainen myöhäiskeskiaikainen filosofi. Hän kuului ensimmäiseen sukupolveen Oxfordin yliopistossa vaikuttaneita filosofeja Wilhelm Ockhamilaisen jälkeen, ja kritisoi ja kehitti edelleen tämän ajattelua.

Crathorn saattoi olla kotoisin Crathornen kylästä Yorkshirestä. Hän liittyi dominikaaniseen sääntökuntaan ja opiskeli sen jälkeen Oxfordissa. Siellä hän luennoi vuosina 1330-32 Petrus Lombarduksen *Sentensseistä*, josta häneltä on säilynyt kommentaari.

Crathorn tunnetaan ennen kaikkea kieltä ja kognitiota käsittelevistä teorioistaan, ontologiastaan sekä skeptisismiä vastaan suunnatuista argumenteista. Mentaalisten representaatioiden suhteen hän kannatti näkemystä, jonka mukaan jotakin oliota koskevan mentaalisen representaation tulee olla samankaltainen kuin kohteensa: esimerkiksi punaisen olion representaatio on punainen. Wilhelm Ockhamilaisen lisäksi Crathorn kritisoi myös mm. Tuomas Akvinolaisen, Duns Scotuksen, Richard Fitzralphin ja Robert Holkotin ajatuksia.

Teoksia
-------

* *Quaestiones super librum sententiarum*, toim. F. Hoffmann. Teoksessa *Questionen Zum ersten Sentenzenbuch, Beiträge zur Geschichte der Philosophie und Theologie des Mittelalters*, Band 29, Aschendorff, Münster, 1988.

Lähteet
-------

1. 1 2 3 4  Robert, Aurélien: William Crathorn *Stanford Encyclopedia of Philosophy*. Viitattu 12.3.2008.
2. ↑  Lagerlund, Henrik: Mental Representation in Medieval Philosophy *Stanford Encyclopedia of Philosophy*. Viitattu 12.3.2008.

Aiheesta muualla
----------------

* Robert, Aurélien: William Crathorn *The Stanford Encyclopedia of Philosophy*. The Metaphysics Research Lab. Stanford University.  (englanniksi)
**Punaisen Ristin Nuorten turvatalot** antavat apua ja tukea 12–19-vuotiaille nuorille ja heidän perheilleen kaikenlaisissa pulma- ja kriisitilanteissa. Nuorten turvatalot tekevät ennaltaehkäisevää lastensuojelutyötä ja toimivat aina yhdessä perheen kanssa. Tarvittaessa Nuorten turvataloilta saa myös väliaikaisen yöpymispaikan.

Nuorten turvatalojen palvelut ovat maksuttomia. Nuori tai perhe voi hakeutua tai soittaa turvataloon ilman lähetettä ja ajanvarausta talojen aukioloaikoina. Arkisin Nuorten turvatalon työntekijän tavoittaa puhelimitse myös päiväsaikaan. Nuorten turvatalot sijaitsevat Helsingissä, Espoossa, Vantaalla, Turussa ja Tampereella.

### **Nuorten vastaanotto ja majoitus**

Nuori voi tulla turvatalolle vain juttelemaan. Turvatalo on avoinna joka päivä illasta aamuun klo 17–10. Tarpeen vaatiessa turvatalosta saa väliaikaisen yöpymispaikan, josta sovitaan huoltajan kanssa. Nuorelle majoitus on maksuton eikä hän tarvitse sitä varten lähetettä.

### **Perhehuone**

Nuori perheineen voi tulla keskustelemaan perhehuoneeseen, vaikka väliaikaiselle majoitukselle ei olisikaan tarvetta. Tavoitteena on löytää yhteisymmärrys nuoren ja tämän perheen välille ja tarvittaessa ohjata heitä eteenpäin. Perheelle palvelu on maksuton.

### **Itsenäistymisen tuki**

Nuorella on mahdollisuus saada turvatalolta yksilöllistä tukea oman, tasapainoisen elämän aloittamiseksi. Työskentely perustuu luottamukselliseen ohjaukseen, jossa huomioidaan myös nuoren perhe. Nuorten ja perheiden tukemisen lisäksi turvatalot tekevät jatkuvaa yhteistyötä esimerkiksi koulujen ja muiden nuoren kannalta hyödyllisten tahojen kanssa. Itsenäistymisen tuki on omana palvelumuotonaan Helsingin, Tampereen ja Espoon turvataloissa.

### **Läheisneuvonpito**

Turussa on mahdollisuus saada läheisneuvonpidon apua.

### **Ystävä- ja ryhmätoiminta**

Nuorten turvatalot järjestävät erilaista ystävä- ja ryhmätoimintaa. Lisätietoja antaa lähin Nuorten turvatalo.

Aiheesta muualla
----------------

* www.nuortenturvatalo.fi
* Turvatalojen yhteystiedot
**Kirk Thornton** (oik. **Sean Thornton**, s. 13. toukokuuta 1956 Portland, Oregon) on yhdysvaltalainen ääninäyttelijä, joka on dubannut yli 280 animesarjaa ja elokuvaa englanniksi.

Ura
---

Thornton aloitti uransa näyttelijänä vieraillessaan Michael Landonin tähdittämässä televisiosarjassa *Enkeli maantiellä* vuonna 1987. Hänellä oli myös pieniä rooleja elokuvissa *Columbo: Työjärjestys murhalle* ja *Al Capone – Alcatrazin vanki*, sekä televisiosarjoissa *Beverly Hills 90210*, *Rakkaat siskot* ja *Murhasta tuli totta*.

### Ääninäyttelijänä

Ääninäyttelemisen pariin hän päätyi vuonna 1991 dubattuaan OVAn *Zillion: Burning Night*. Sittemmin Thornton on tehnyt lukuisia dubbauksia animeen käyttäen eri nimeä projekteissa, jonka myötä tarkkaa lukua hänen työstään ei ole saatu kirjattua. Tunnetuimmaksi rooleiksi animessa ovat nouseet roolit *.hack//SIGN*, *Kyborgi 009:ssä* ja *Samurai Champloossa*. Animen ohella Thornton teki 1990-luvulla äänirooleja myös televisiosarjoihin, kuten *Mighty Morphin Power Rangers*, *Power Rangers Zeo*, *Power Rangers Turbo*, *Power Rangers in Space*, *Power Rangers Lost Galaxy*, *Power Rangers Lightspeed Rescue*, *Power Rangers Time Force* ja *Power Rangers Wild Force*, sekä 2010-luvun äänirooleja *Monsuno* sarjassa. 

Vuodesta 2007 hän on tehnyt myös alkuperäisiä äänirooleja videopeleihin, kuten *Ghost Rider*, jossa Thorntonia kuultiin Mefiston äänenä, sekä Pakkasherrana *Batman: Arkham Asylumissa*. Hänellä oli pieniä rooleja myös peleissä *Spider-Man: Web of Shadows* ja *Lord of the Rings: Conquest*. Vuonna 2009 Thornton teki ensimmäisen alkuperäisen animaatioroolinsa *Huntikissa*, kun alun perin italialaisen sarjan alkuperäinen äänitys tapahtui Yhdysvalloissa. Thornton on myös Shadow The Hedgehogin kolmas, ja nykyinen ääninäytteiljä.

Lähteet
-------

1. ↑  Anime News Network *animenewsnetwork.com*. Viitattu 26. joulukuuta 2010. (englanniksi)

Aiheesta muualla
----------------

* Anime News Network
* Voice Chasers (Arkistoitu – Internet Archive)
* CrystalAcids
* TV.com (Arkistoitu – Internet Archive)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Lassi Erik Raunio** (s. 11. lokakuuta 1983 Turku) on suomalainen kymmenottelija, joka edustaa seuratasolla Tampereen Pyrintöä.

Raunio sijoittui 2002 Kingstonin nuorten MM-kisoissa kymmenottelussa neljänneksi. Hän voitti 2004 sisäratojen SM-kisoissa kultaa seitsenottelussa tuloksella 5503 ja pronssia 60 metrin aidoissa ajalla 8,08. Seuraavana vuonna hän voitti sisäratojen SM-kultaa seitsenottelussa tuloksella 5721 ja oli Universiadeissa kymmenottelussa viides tuloksella 7540. Hän uusi seitsenottelun sisäratojen Suomen-mestaruutensa myös 2006, jonka jälkeen hän voitti Jyväskylän Kalevan kisoissa SM-kultaa kymmenottelussa tuloksella 7862. Hänet valittiin Suomen joukkueeseen Göteborgin EM-kisoihin, joissa hän sijoittui yhdeksänneksitoista.

Vuonna 2008 Raunio voitti sisäratojen SM-kisoissa seitsenottelussa kultaa. Vuoden 2009 Kalevan kisoissa Espoossa hän sijoittui kymmenottelussa toiseksi. Sisäratojen SM-kilpailuissa 2010 Turussa hän sijoittui toiseksi 60 metrin aitajuoksussa. Hän voitti kymmenottelun Suomen-mestaruuden Kajaanin Kalevan kisoissa 2010.

Ennätyksellään Raunio on Suomen kaikkien aikojen tilastossa kymmenottelussa sijalla 11.

Ennätykset
----------

* 100 metrin juoksu: 10,90 (2005)
* 200 metrin juoksu: 22,71 (2005)
* 300 metrin juoksu: 37,32 (2000)
* 400 metrin juoksu: 49,81 (2005)
* 1 500 metrin juoksu: 4.46,37 (2006)
* 110 metrin aitajuoksu: 14,34 (2005)
* Korkeushyppy: 209 (2003)
* Seiväshyppy: 465 (2010)
* Pituushyppy: 712 (2006)
* Kolmiloikka: 14,72 (2002)
* Kuulantyöntö: 15,88 (2009)
* Kiekonheitto: 47,93 (2009)
* Keihäänheitto: 63,02 (2004)
* Kymmenottelu: 7862 (2006)

Lähteet
-------

1. 1 2 3 4 5  Lassi Raunio Tilastopaja (vaatii kirjautumisen, maksullinen palvelu).
2. 1 2  Lassi Raunio Kansainvälinen yleisurheiluliitto.  (englanniksi)
3. ↑


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |